ข่าวรัสเซียหนุนแรงซื้อเทคนิคฟื้นตัวระยะสั้น
ราคาทองคำยังแกว่งตัวอยู่ในแนวโน้มลงอย่างต่อเนื่อง แต่ก็เริ่มปรับลงในกรอบแคบขึ้นพร้อมกับเริ่มมีการฟื้นตัวเกิดขึ้นบ้าง โดยปัจจัยกดดันหลักยังมาจากกระแสการคาดการณ์ว่า FED จะปรับขึ้นอัตราดอกเบี้ยในเดือนธันวาคมนี้
28 พ.ย. 2558

นายสุทธิพงษ์ ศรีพรประเสริฐ นักวิเคราะห์การลงทุน บล.โกลเบล็ก เปิดเผยถึงแนวทางการลงทุนในทองคำว่า ราคาทองคำยังแกว่งตัวอยู่ในแนวโน้มลงอย่างต่อเนื่อง แต่ก็เริ่มปรับลงในกรอบแคบขึ้นพร้อมกับเริ่มมีการฟื้นตัวเกิดขึ้นบ้าง โดยปัจจัยกดดันหลักยังมาจากกระแสการคาดการณ์ว่า FED จะปรับขึ้นอัตราดอกเบี้ยในเดือนธันวาคมนี้
โดยเจ้าหน้าที่ FED หลายรายได้ออกมาให้ความเห็นสอดคล้องในทิศทางเดียวกันว่า FED ควรปรับขึ้นอัตราดอกเบี้ยในการประชุมช่วง 15-16 ธันวาคมนี้ โดยคาดว่าภาวะเศรษฐกิจสหรัฐที่แข็งแกร่งขึ้นจะสามารถรองรับผลกระทบจากการปรับขึ้นดอกเบี้ยได้ ขณะที่ธนาคารกลางยุโรปและธนาคารกลางอื่นๆทั่วโลกที่กำลังพิจารณามาตรการผ่อนคลายทางการเงินเพื่อหนุนการขยายตัวทางเศรษฐกิจและเงินเฟ้อ รวมถึงแนวโน้มการปรับขึ้นดอกเบี้ยของ FED จะสร้างแรงหนุนให้ค่าเงินดอลลาร์แข็งค่าขึ้นซึ่งจะเป็นปัจจัยกดดันต่อทองคำ
อย่างไรก็ตาม ความกังวลจากข่าวเครื่องบินรบของรัสเซียที่ถูกตุรกียิงตกในบริเวณชายแดนซีเรีย โดยตุรกีเผยว่าเครื่องบินที่ถูกยิงตกนั้นเป็นเครื่องบินรัสเซียที่รุกล้ำน่านฟ้าของตุรกี ขณะที่รัสเซียยืนยันว่าไม่ได้รุกล้ำน่านฟ้าตุรกีแต่อย่างใดจากสถานการณ์ที่ขัดแย้งจะสร้างความตึงเครียดในตะวันออกกลางมากขึ้น ซึ่งจะทำให้มีแรงซื้อเข้ามาในทองคำเพื่อลดความเสี่ยง
 
ขณะที่ประเมินแนวโน้มราคาทองโลกด้านเทคนิคราคาทองเริ่มฟื้นตัวขึ้นมายืนเส้นค่าเฉลี่ย 5 และ 10 วัน ได้อีกครั้ง จากแรงหนุนแนวรับ DOUBLE  BOTTOM  ระยะสั้น บวกค่าสัญญาณ RSI ที่ฟื้นตัวขึ้นมาจากภาวะขายมาก ทำให้ราคาแนวโน้มปรับขึ้นต่อแต่คาดว่าจะเกิดขึ้นในช่วงสั้นเท่านั้นเนื่องจากแนวโน้มแกว่งตัวหลักที่ยังเป็นแนวโน้มลงจะยังคงกดดันการปรับตัวขึ้นของราคาโดยให้แนวรับ 1,055-1,050 เหรียญต่อทรอยออนซ์ และแนวต้าน 1,105-1,110 เหรียญต่อทรอยออนซ์